Ronny blir etter hvert også venner med Hermine Grang, etter at han og Harry redder henne fra et troll. Hun lyver på sin side for lærerne for at ikke han og Harry skal havne i trøbbel. Ronnys kjærlighet for sjakk viser seg nyttig da de tre drar på jakt etter de vises stein, ettersom en av tingene som beskytter steinen er et gigantisk sjakkbrett. Ronny ofrer seg selv for Harry og Hermine så de kan dra videre (han blir helt frisk igjen etterpå). For sitt mot og sine ferdigheter blir han gitt 50 huspoeng av Albus Humlesnurr ved den avsluttende festen, poeng som hjelper Griffing å vinne huspokalen.